Mirlan Murzaev
Mirlan Murzaev — (1990 yil, 29-martda Qirgʻizistonning Botkent viloyati, Sulyukta shahrida tugʻilgan). Futbolchilik faoliyati davomida Qirgʻiz Respublikasining „Muras — Sport“ (Bishkek, 2006 yil), „Dordoy“ (Bishkek, 2007-2010, 2012-2013, 2014-2015, 2019-2021 yillar), „Kara-Balta“ (Kara-Balta, 2018 yil), Rossiyaning „Lokomotiv“ (Moskva, 2010 yil), Turkiyaning „Denizlispor“ (Denizli, 2014 yil), „Afjet Afonspor“ (2015-2016 yillar), „Ushakspor“ (2016-2017 yillar), „Serik Belediespor“ (2017-2018 yillar), „Somaspor“ (2018-2019 yillar), Isroilning „Xapoel“ (Petax-Tikva, 2011-2012 yillar), Kiprning „Dogan Turk Birligi“ (2019 yil), Hindistonning „Chennayin“ (Chennayi, 2021 yil) jamoalarida oʻynagan. Mirlan Murzaev joriy mavsumning 1-davrasida Qirgʻiz Respublikasining „Olgʻa“ (Bishkek) jamoasida toʻp tepgan. Tajribali hujumchi Qirgʻiziston yoshlar (2009 yil), Qirgʻiziston olimpiya (2010 yil) terma jamoalarida oʻynagan. Murzaev 2009-yildan buyon Qirgʻiziston milliy terma jamoasiga nomzod futbolchi sanaladi va shu kungacha oʻz yurti milliy terma jamoasi tarkibida 55 ta oʻyinda maydonga tushib, 15 ta golga mualliflik qilgan. Jumladan, shu yilning mart oyida Namanganda boʻlib oʻtgan Navruz Cup — 2022 turnirida milliy terma jamoa darvozasiga ham gol urishga muvaffaq boʻlgan.